CELEX: C2007/095/37
Language: el
Date: 2007-04-28 00:00:00
Title: Υπόθεση C-84/07: Προσφυγή της 15ης Φεβρουαρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/21
            
         Προσφυγή της 15ης Φεβρουαρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-84/07)
   (2007/C 95/37)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Γ. Ζαββός και H. Støvlbæk)
   
      Καθής: Ελληνική Δημοκρατία
   Αιτήματα:
   
               —
            
            
               Να διαπιστώσει ότι η Ελληνική Δημοκρατία με τις παραπάνω συγκεκριμένες ενέργειες παρέβη τις υποχρεώσεις που υπέχει δυνάμει του άρθρου 3, του άρθρου 4 παράγραφος 1 στοιχείο β) και του άρθρου 12 της οδηγίας 92/51/ΕΟΚ του Συμβουλίου της 18ης Ιουνίου 1992 σχετικά με τη θέσπιση κοινών κανόνων για ένα δεύτερο γενικό σύστημα αναγνώρισης της επαγγελματικής εκπαίδευσης μεταξύ κρατών μελών, το οποίο συμπληρώνει την οδηγία 89/48/ΕΟΚ (1).
            
         
               —
            
            
               Να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Σύμφωνα με την Επιτροπή, η Ελληνική Δημοκρατία αρνείται να εξετάσει και να αναγνωρίσει διπλώματα οπτικών, που έχουν χορηγηθεί από κάποιο ιταλικό εκπαιδευτικό ίδρυμα βάσει συμφωνίας δικαιόχρησης με κάποιο ελληνικό εκπαιδευτικό ίδρυμα.
   Η Επιτροπή ισχυρίζεται ότι το βασικό στοιχείο που μπορούν να διακριβώσουν οι ελληνικές αρχές είναι εάν το δίπλωμα παρέχει ή όχι πρόσβαση στο εν λόγω επάγγελμα και ότι το γεγονός ότι το εν λόγω δίπλωμα χορηγήθηκε ή όχι βάσει δικαιόχρησης δεν έχει σημασία για την αναγνώρισή του από τις ελληνικές αρχές. Η οδηγία 92/51 δεν κάνει καμιά διάκριση ως προς αυτό. Επίσης, η Επιτροπή ισχυρίζεται ότι η προκειμένη υπόθεση δεν αφορά τα άρθρα 149 και 150 της συνθήκης ΕΚ ούτε το άρθρο 16 του ελληνικού Συντάγματος, εφόσον τα διπλώματα έχουν νομίμως χορηγηθεί από ιταλικά και όχι ελληνικά εκπαιδευτικά ιδρύματα, με τα οποία έχουν συναφθεί οι συμφωνίες δικαιόχρησης.
   Γι'αυτούς τους λόγους και η άρνηση των ελληνικών αρχών να εξετάσουν και να αναγνωρίσουν τα παραπάνω ιταλικά διπλώματα παραβιάζει τα άρθρα 3 και 12 της οδηγίας 92/51. Επίσης, σύμφωνα με την Επιτροπή, και όπως προκύπτει από συγκεκριμένες καταγγελίες, οι ελληνικές αρχές υποχρέωσαν τους καταγγέλλοντες που ζήτησαν την αναγνώριση του πτυχίου οπτικού, το οποίο είχαν αποκτήσει στην Ιταλία, να πραγματοποιήσουν πρακτική άσκηση προσαρμογής. Η Επιτροπή ισχυρίζεται ότι αυτή η πρακτική παραβιάζει το άρθρο 4 παράγραφος 1 σημείο β της οδηγίας 92/51, σύμφωνα με το οποίο οι ελληνικές αρχές υποχρεούνται να παρέχουν στους αλλοδαπούς αιτούντες το δικαίωμα επιλογής μεταξύ της άσκησης προσαρμογής και της δοκιμασίας επάρκειας.
   
      (1)  ΕΕ L 209 της 24.7.1992, σ. 25 έως 45.